Werkende mamma in isolasie met kinders: Dag drie - Corona Krisissentrum
Tuis / COVID-19 / Werkende mamma in isolasie met kinders: Dag drie
Werkende mamma in isolasie met kinders: Dag drie
My briljante program is opgestel en daar kry ons nie kans om dit Sondagaand te bespreek ter voorbereiding vir die week nie. Ek kom toe ook glad nie by my voorbereiding vir kos en peuselhappies uit soos beplan nie, want ons het bietjie paniekaankope gaan doen en moes toe klomp groente verwerk om dit te kon vries. Ek sit wel 'n hoender in die oond wat ek môre in die yskas kan bêre. Kos is reg vir dag een.
Ek besluit toe ook om maar Maandagoggend te begin met die neerlegging van die reëls, die hersiening van waardes en ook die meedeling van die program.
Ek is al 5:30 wakker en begin sommer al 6:00 werk sodat ek soveel as moontlik gedoen kan kry voordat die kinders wakker word. Toe ek my oë uitvee is dit 7:40 en ek besef dat ek dalk 8:00 'n Skype-vergadering het en ek sit nog net so in die bed soos wat ek wakker geword het. Die kinders slaap ook nog, so ons is al klaar agter met die program én het nog niks eens bespreek nie.
Ek maak vinnig reg en sit 8:00 mooi regop agter my rekenaar, reg vir my Skype-vergadering. Die kinders het intussen wakker geword en is onmiddellik tyd op hulle digitale toestelle gegun en solank met warmsjokolade stilgemaak.
9:30 kan ek en die kinders gou sit en beplan deur die werk. Dit word verbasend goed ontvang en hulle spring vol entoesiasme weg! Natuurlik moes ons bietjie aanpas vir vandag, want hulle is al van 8:00 af op hulle digitale toestelle… My oudste vat toe sowaar nog 'n kans deur my daarop te wys dat daar nou tyd vir digitale toestelle is.
Wat het gewerk:
Versorg jouself, jou kamer en eet ontbyt. Daar was slegs twee gevegte wat ek moes opbreek tydens die maak van hul eie ontbyt en die opruim daarna, want blykbaar het sussie belowe sy sal met iets help.
Hulle het amper begin baklei oor watter bordspeletjie om te speel, maar ek het my diep, streng stem geoefen en dit het gewerk. Ons het mos nou ooreengekom hoe dit gaan werk. Hul eie oplossing tot hierdie probleem was elkeen kies 'n speletjie en hulle maak beurte in wie se kamer die speletjie gespeel word. Ongelukkig kan my jongste nie so lank stil sit nie, so tyd vir speletjies was vinnig verby.
Hulle het met oorgawe alle kuns goed bymekaar gekry en in bottels en emmers opgedeel. Elkeen het toe 'n pragtige kunswerk buite onder die lapa aanmekaar geslaan. Daar was slegs een geveg in hierdie tyd…
My tweede video oproep was net na 13:00 en ek moet sê dit was 'n uitdaging. Van middagete af begin die kinders meer baklei en raak hul baie behoeftig. My advies is om die telefoon konferensies sover moontlik te hou wanneer kinders tyd op hulle digitale toestelle spandeer. Vir die een of ander rede is hulle dan doodstil in hul kamers. Hulle kan net nie ook op internet wees nie, want dan hoor jy slegs elke tweede word en moet jou video oproep vinnig oorgeskakel word na 'n telefoonkonferensie.
*Nota aan self: 'n Sesjarige verstaan nie groot oë, lippetaal en handgebare wat sê: "Mamma kan nie nou praat nie, ek is besig met 'n video oproep, gaan speel!"
Teen 16:00 kon ek weer redelik werk doen, en voel ek minder skuldig maar steeds bietjie skuldig oor die ekstra foontyd wat tog toegestaan is. My kombuis is 'n gemors, maar dit kan ons darem met 'n spanpoging afhandel. Ek troos myself daaraan dat ek vanaand kan werk, maar besef ek is moeg na gisteraand se laat en vanoggend se vroeë skof.
17:00 ontdek ek die hoender wat ek gisteraand gaargemaak het en vanoggend in die yskas moes sit steeds in die oond… 17:00 besef ek ook dat my jongste eintlik nog heeldag al in die klere is waarmee sy gaan slaap het en dat haar hare nog glad nie geborsel is nie. Ek dink ek moet gou twee treë terug gee en mooi kyk hoe ek die volgende drie weke sien uitspeel. Haal asem en neem beheer. "Een tree op 'n slag."
Volgende plan. Stel vir my 'n duidelike werk skedule op en wees realisties. Ek probeer nou ekstra werk doen omdat ek by die huis is, maar ek het gou besef dat as ek aangaan soos vandag, gaan ek uitbrand by die huis.